b'\n_START_ARTICLE_\nNamib\n_START_PARAGRAPH_\nNamib on aavikko Afrikan lounaisrannikolla. Se sijaitsee suurimmaksi osaksi Namibian alueella ja my\xc3\xb6t\xc3\xa4ilee Atlantin rannikkoa 50\xe2\x80\x93160 kilometrin levyisen\xc3\xa4 ja 1\xc2\xa0600 kilometrin pituisena. Pinta-alaltaan aavikko on noin 50\xc2\xa0000 neli\xc3\xb6kilometri\xc3\xa4. Sana namib tarkoittaa \xe2\x80\x99valtavaa\xe2\x80\x99 naman kieless\xc3\xa4. Namibin arvellaan olevan vanhin nykyisist\xc3\xa4 aavikoista; se on syntynyt noin 80 miljoonaa vuotta sitten, kun kylm\xc3\xa4 Benguelanvirta alkoi aiheuttaa viile\xc3\xa4n ja kuivan ilman laskeutumisen alueella. Namibin alueella sataa alle 10 millimetri\xc3\xa4 vuodessa ja se on suurimmaksi osaksi autiota._NEWLINE_Namibissa sijaitsee ryhm\xc3\xa4 maailman korkeimpia hiekkadyynej\xc3\xa4. Dyyni numero 7 on noin 340 metrin korkuinen. Yksi ainoista pysyvist\xc3\xa4 asutusalueista on Sossusvlei dyyniryhm\xc3\xa4n l\xc3\xa4hist\xc3\xb6ll\xc3\xa4. Aavikon pohjoisreunalla sijaitsevat lis\xc3\xa4ksi Walvis Bayn ja Swakopmundin kaupungit. Merelt\xc3\xa4 saapuvan kostean ilman kohdatessa aavikon kuivan ilman syntyy rannikolle runsaasti sumua, joka tiivistyy aamukasteeksi harvalukuisen kasvillisuuden k\xc3\xa4ytt\xc3\xb6\xc3\xb6n. Sumu on aiheuttanut my\xc3\xb6s useiden laivojen eksymisi\xc3\xa4 ja haaksirikkoja rannikon l\xc3\xa4heisyydess\xc3\xa4; osa hylyist\xc3\xa4 sijaitsee nykyisin maalla jopa 50 metrin p\xc3\xa4\xc3\xa4ss\xc3\xa4 rannasta johtuen aavikon v\xc3\xa4hitt\xc3\xa4isest\xc3\xa4 levitt\xc3\xa4ytymisest\xc3\xa4 merta kohti._NEWLINE_Tunnetuin Namibin aavikon el\xc3\xa4in lienee muun muassa Damaramaassa el\xc3\xa4v\xc3\xa4 \xe2\x80\x9daavikkonorsu\xe2\x80\x9d, joka on savanninorsun aavikolle sopeutunut muoto. Aavikkonorsut vaeltavat aavikolla keitaalta toiselle niin kuin \xe2\x80\x9daavikkosarvikuonoiksi\xe2\x80\x9d kutsutut suippohuulisarvikuonotkin. Namibin pitk\xc3\xa4n historian aikana aavikolle on ehtinyt kehitty\xc3\xa4 useita endeemisi\xc3\xa4 kasveja, jotka ovat tottuneet \xc3\xa4\xc3\xa4rimm\xc3\xa4iseen kuivuuteen ja kykenev\xc3\xa4t tyydytt\xc3\xa4m\xc3\xa4\xc3\xa4n vedentarpeensa pelk\xc3\xa4st\xc3\xa4 sumun kosteudesta. Tunnetuin esimerkki on eriskummallinen ikilehti. Luonnonvaroista merkitt\xc3\xa4vi\xc3\xa4 ovat volframi, suola ja timantit.'